Document ID: 32005D0335

ΑΠΌΦΑΣΗ ΤΗΣ ΕΠΙΤΡΟΠΉΣ
της 25ης Απριλίου 2005
για την τροποποίηση της απόφασης 2001/657/ΕΚ προκειμένου να επεκταθεί η παρέκκλιση στα φιλέτα αλατισμένου μπακαλιάρου και στους ολόκληρους αλατισμένους μπακαλιάρους
[κοινοποιηθείσα υπό τον αριθμό Ε(2005) 1256]
(2005/335/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2001/822/ΕΚ του Συμβουλίου, της 27ης Νοεμβρίου 2001, για τη σύνδεση των υπερπόντιων χωρών και εδαφών με την Ευρωπαϊκή Κοινότητα (1), και ιδίως το άρθρο 37 παράγραφος 9 στοιχείο γ) του παραρτήματος ΙΙΙ,
Εκτιμώντας τα ακόλουθα:
(1)
Με την απόφαση 2001/657/ΕΚ της Επιτροπής (2), εγκρίθηκε για τα νησιά Σαιν Πιερ και Μικελόν παρέκκλιση από τον ορισμό της έννοιας «καταγόμενα προϊόντα», προκειμένου να ληφθεί υπόψη η ειδική περίπτωσή τους όσον αφορά τα κατεψυγμένα φιλέτα μπακαλιάρου, κοκκινόψαρων του βυθού, χωματίδας και ιππόγλωσσας, τα οποία υπάγονται στον κωδικό ΣΟ 0304 20.
(2)
Στις 20 Ιανουαρίου 2005, η γαλλική κυβέρνηση ζήτησε να τροποποιηθεί η απόφαση 2001/657/ΕΚ προκειμένου να επεκταθεί το πεδίο εφαρμογής της εγκριθείσας παρέκκλισης για τα κατεψυγμένα φιλέτα μπακαλιάρου που υπάγονται στον κωδικό ΣΟ ex 0304 20, στα φιλέτα αλατισμένου μπακαλιάρου που υπάγονται στον κωδικό ΣΟ ex 0305 30 και στους ολόκληρους αλατισμένους μπακαλιάρους που υπάγονται στον κωδικό ΣΟ 0305 62.
(3)
Η γαλλική κυβέρνηση στήριξε το αίτημά της στην αναπροσαρμογή της στρατηγικής πωλήσεων μιας τοπικής βιομηχανίας έναντι των ευρωπαϊκών αγορών.
(4)
Η αιτούμενη παρέκκλιση αιτιολογείται δυνάμει των σχετικών διατάξεων του άρθρου 37 παράγραφος 1 του παραρτήματος ΙΙΙ της απόφασης 2001/822/ΕΚ καθότι είναι ζωτικής σημασίας για τη διατήρηση μιας βιομηχανίας μεταποίησης θαλασσινών και των θέσεων απασχόλησης που συνδέονται με αυτήν.
(5)
Η αιτούμενη τροποποίηση δεν μεταβάλλει τη συνολική ετήσια ποσότητα που έχει εγκριθεί για τον μπακαλιάρο, ούτε τη διάρκεια της παρέκκλισης και, ως εκ τούτου, δεν αναμένεται να προκαλέσει σοβαρή ζημία σε βιομηχανία εγκατεστημένη στην Κοινότητα.
(6)
Συνεπώς, η απόφαση 2001/657/ΕΚ πρέπει να τροποποιηθεί αναλόγως.
(7)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής τελωνειακού κώδικα,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα της απόφασης 2001/657/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
H παρούσα απόφαση εφαρμόζεται από την 1η Μαΐου 2005.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 25 Απριλίου 2005.

Labels: 17
3
6
18
15